– Շատ կարևոր հարցադրում եք անում։ Այն, որ գործադիրի նիստերը դռնփակ պիտի լինեն, չի ենթադրում, որ հանրությունը տեղեկացված չպիտի լինի կառավարության գործունեությունից։ Ավելին, խորհրդարանական կառավարման մոդելում կառավարությունը առավել մեծ խնդիր ունի լուծելու այս ոլորտում։ Բնականաբար, լրատվամիջոցների հետ աշխատելու պարտականությունը պիտի լինի կաբինետի անդամների կարևոր պարտավորություններից մեկը։ Բայց կա մի առավել կարևոր դաշտ։ Կառավարությունը պետք է լրջորեն վերափոխի որոշումների կայացման ընթացքում հանրության ներգրավվածության համակարգը։ Սա կառավարության որոշումների հանրային լեգիտիմության կարևորագույն պայման է։ Եթե հաջողվի իշխանությանը հանրային լիարժեք քննարկումներ ծավալել որոշումների գեներացման փուլում, ապա կառավարության նիստերի հրապարակայնության թեման միանգամից կդառնա առարկայազուրկ։